b'\n_START_ARTICLE_\nHeinz R. Pagels\n_START_SECTION_\nPagelsin ajatus uudesta tieteen perusmallista\n_START_PARAGRAPH_\nHeinz R. Pagels kehitteli t\xc3\xa4ss\xc3\xa4 kirjassaan teoriaa tieteen seuraavan 300 vuoden perusk\xc3\xa4sityksi\xc3\xa4, kompleksisuuden eli monimutkaisuuden hallinnan ja sen keskeisen v\xc3\xa4lineen, tietokoneen. Pagelsin mukaan tietokone korvaa edellisen paradigman keskeiset tutkimusv\xc3\xa4lineet, kaukoputken ja mikroskoopin tai tulee niiden rinnalle._NEWLINE_Pagels liitt\xc3\xa4\xc3\xa4 t\xc3\xa4m\xc3\xa4n Joseph Needhamin ja Herbert Spencerin "Integrative levels"- teoriaan, jonka mukaan evoluutiossa syntyy jatkuvasti uusia tasoja, jotka perustuvat aiempiin. Uusien tasojen j\xc3\xa4rjestelmi\xc3\xa4 on aina v\xc3\xa4hemm\xc3\xa4n kuin aikaisempia ja toisaalta n\xc3\xa4m\xc3\xa4 harvemmat j\xc3\xa4rjestelm\xc3\xa4t sis\xc3\xa4lt\xc3\xa4v\xc3\xa4t enemm\xc3\xa4n ominaisuuksia ja ovat siis kompleksisempia. Alkur\xc3\xa4j\xc3\xa4hdyksest\xc3\xa4 nykyp\xc3\xa4iv\xc3\xa4\xc3\xa4n saadaan seuraava ketju: kvarkit, alkeishiukkaset, atomit, molekyylit, solut, monisoluiset, monisoluisten yhteis\xc3\xb6t, monisoluisten yhteis\xc3\xb6jen yhteis\xc3\xb6t, ...., maailmanlaajuinen yhteis\xc3\xb6, maapalloistuminen._NEWLINE_Keskeist\xc3\xa4 on Pagelsin mukaan my\xc3\xb6s, ett\xc3\xa4 aiemman tieteen tavoite ymm\xc3\xa4rt\xc3\xa4\xc3\xa4 ongelmia niiden osien kautta on johtanut umpikujaan. Pagelsin mukaan luonto on osoittanut, ett\xc3\xa4 osia voi yhdistell\xc3\xa4 lukemattomilla tavoilla, josta luonto k\xc3\xa4ytt\xc3\xa4\xc3\xa4 kuitenkin vain muutamaa yhdistelm\xc3\xa4\xc3\xa4. Osista ei n\xc3\xa4y, mit\xc3\xa4 yhdistelmi\xc3\xa4 luonto k\xc3\xa4ytt\xc3\xa4\xc3\xa4. On l\xc3\xa4hdett\xc3\xa4v\xc3\xa4 liikkeelle kokonaisuuksista, mik\xc3\xa4 johtaa kompleksisuuteen._NEWLINE_Kun kokonaisuus nostetaan t\xc3\xa4rke\xc3\xa4ksi, tullaan my\xc3\xb6s verkkoon. Vain sill\xc3\xa4 on tarvittava kokonaisvaltainen tieto ongelman osista ja mahdollisuus kokonaisuuden hahmottamiseen. T\xc3\xa4rke\xc3\xa4ksi tulee siis esimerkiksi eri tieteenhaarjojen v\xc3\xa4linen yhteistoiminta tieteellisess\xc3\xa4 tutkimuksessa, viranomaisten yhteistoiminta hallinnossa ja puolustushaarojen ja aselajien yhteistoiminta asevoimissa._NEWLINE_Pagels on vakuuttunut, ett\xc3\xa4 "ne kansakunnat ja kansat, jotka hallitsevat kompleksisuuden uuden tieteen, tulevat olemaan seuraavan vuosisadan taloudellisia, kulttuurisia ja poliittisia supervaltoja". Ilmeist\xc3\xa4 on ett\xc3\xa4, ne ovat my\xc3\xb6s sotilaallisia suurvaltoja._NEWLINE_Ihminen voi Pagelsin mukaan pit\xc3\xa4\xc3\xa4 7 (+-2) erillist\xc3\xa4 aihetta huomionsa keskipisteess\xc3\xa4. N\xc3\xa4in pienen kapasiteetin mieli ei pysty koskaan k\xc3\xa4sitt\xc3\xa4m\xc3\xa4\xc3\xa4n sadoista muuttujista koostuvien kompleksisten j\xc3\xa4rjestelmien k\xc3\xa4ytt\xc3\xa4ytymist\xc3\xa4._NEWLINE_Suuret lineaarisen optimoinnin yht\xc3\xa4l\xc3\xb6ryhm\xc3\xa4t saattavat sis\xc3\xa4lt\xc3\xa4\xc3\xa4 miljoonia muuttujia ja ovat t\xc3\xa4ysin ihmisen laskenta- ja k\xc3\xa4sityskyvyn ulkopuolella ilman tietokoneita ja niiden avustamaa tulosten havainnollistamista, visualisointia._NEWLINE_Pagelsin mukaan teoreettinen ja kokeellinen tiede saa tietokoneen mukana rinnalleen kolmannen tieteen lajin, laskennallisen tieteen. Tietokone mahdollistaa my\xc3\xb6s uudenlaiset kokeet, tietokonemallinnukset._NEWLINE_Pagels jatkaa, ett\xc3\xa4 kompleksisuuden maailmassa rinnakkainen (verkko) painottuu per\xc3\xa4kk\xc3\xa4isen (hierarkkisen) j\xc3\xa4rjestelm\xc3\xa4n sijasta. Per\xc3\xa4kk\xc3\xa4inen j\xc3\xa4rjestelm\xc3\xa4 voidaan yleist\xc3\xa4\xc3\xa4 hierarkkiseksi j\xc3\xa4rjestelm\xc3\xa4ksi. Hierarkkiset j\xc3\xa4rjestelm\xc3\xa4t ovat sellaisia, ett\xc3\xa4 niiss\xc3\xa4 on aina yl\xc3\xa4puoli ja alapuoli kaikilla tasoilla. Jos yl\xc3\xa4puoli poistetaan, kaikki alla oleva on irti muusta j\xc3\xa4rjestelm\xc3\xa4st\xc3\xa4._NEWLINE_Pagels arvioi, ett\xc3\xa4 kompleksisempia j\xc3\xa4rjestelmi\xc3\xa4 syntyy luontoon muun muassa siksi, ett\xc3\xa4 uudella suuremmalla tasolla ei ole ekologisia kilpailijoita ja koska niiden muodostuminen on mahdollista._NEWLINE_Pagelsin mielest\xc3\xa4 kolme malleja tunnistavaa j\xc3\xa4rjestelm\xc3\xa4\xc3\xa4, aivot, immuunij\xc3\xa4rjestelm\xc3\xa4 ja evoluutio, voivat olla itse asiassa samoja, jos ne n\xc3\xa4hd\xc3\xa4\xc3\xa4n k\xc3\xa4sitteellisin\xc3\xa4 periaatteina. Vain aikamittakaava jolla ne toimivat on erilainen. Evoluutio toimii satojen tuhansien vuosien aika-asteikolla, immuunij\xc3\xa4rjestelm\xc3\xa4 p\xc3\xa4ivien ja aivot millisekuntien. My\xc3\xb6s tiede on Pagelsin mukaan malleja tunnistava, valikoiva, siis evolutionaarinen j\xc3\xa4rjestelm\xc3\xa4._NEWLINE_Pagelsin mukaan ydinfysiikka, atomifysiikka, kemia, molekyylibiologia, biokemia, ja genetiikka ovat itsen\xc3\xa4isi\xc3\xa4 oppeja seurauksena niiden syihin liittyv\xc3\xa4st\xc3\xa4 irtikytkeytymisest\xc3\xa4 toisistaan. T\xc3\xa4ss\xc3\xa4 Pagels viittaa vahvasti emergenssiin, jonka on ajateltu luovan jokaiselle aineen j\xc3\xa4rjestyksen tasolle omat ominaisuudet ja niille omat lait._NEWLINE_Pagelsin mukaan "hypoteettis-deduktiivinen j\xc3\xa4rjestelm\xc3\xa4" muodostuu pohjimmiltaan valistuneesta arvauksesta, tieteellisest\xc3\xa4 hypoteesista, jota seuraa kyseisen hypoteesin ankara testaus ja arvostelu. T\xc3\xa4m\xc3\xa4 ei ole tieteentekij\xc3\xb6itten k\xc3\xa4ytt\xc3\xa4m\xc3\xa4 ainoa menetelm\xc3\xa4, mutta se selvitt\xc3\xa4\xc3\xa4 Pagelsin mukaan p\xc3\xa4\xc3\xa4ajatuksen \xe2\x80\x93 tieteellinen menetelm\xc3\xa4 on sopiva sekoitus innoitusta ja j\xc3\xa4ykkyytt\xc3\xa4. Sopivan sekoituksen keksiminen on merkitt\xc3\xa4v\xc3\xa4n tieteentekij\xc3\xa4n merkki. (Katso t\xc3\xa4h\xc3\xa4n liittyen my\xc3\xb6s intuitio.)_NEWLINE_Pagelsin mukaan teoriat ovat kaikki pakostakin tilap\xc3\xa4isi\xc3\xa4, jopa "v\xc3\xa4\xc3\xa4ri\xc3\xa4" jossain ehdottomassa mieless\xc3\xa4. Niit\xc3\xa4 ei voida todistaa oikeiksi, vain todistaa v\xc3\xa4\xc3\xa4riksi._NEWLINE_Pagelsin mukaan tietokone, kompleksisuuden tieteen ty\xc3\xb6v\xc3\xa4line, mahdollistaa kaikkeuden havainnoinnin t\xc3\xa4ysin uudella tavalla. Johtuen sen kyvyst\xc3\xa4 k\xc3\xa4sitell\xc3\xa4 valtavia m\xc3\xa4\xc3\xa4ri\xc3\xa4 informaatiota luotettavalla ja mekaanisella tavalla, tietokone tieteellisen\xc3\xa4 tutkimusv\xc3\xa4lineen\xc3\xa4 on jo paljastanut uuden kaikkeuden. T\xc3\xa4m\xc3\xa4 kaikkeus oli aiemmin saavuttamaton, ei sen takia ett\xc3\xa4 se oli liian pieni tai liian kaukana, vaan koska se oli niin kompleksinen, ett\xc3\xa4 yksin ihmismieli ei pystynyt sit\xc3\xa4 paljastamaan.'